RAPPORT FRA KOMMISSIONEN TIL EUROPA-PARLAMENTET OG RÅDET

om den fælles evaluering af gennemførelsen af aftalen mellem Den Europæiske Union og Australien om luftfartsselskabers behandling og overførsel af passagerliste(PNR)-oplysninger til de australske told- og grænsekontrolmyndigheder

Aftalen mellem Den Europæiske Union (EU) og Australien om luftfartsselskabers behandling og overførsel af passagerliste(PNR)-oplysninger til de australske told- og grænsekontrolmyndigheder (ACBPS) trådte i kraft den 1. juni 2012.

Ifølge aftalen skal der foretages en første fælles evaluering ét år efter dens ikrafttræden og derefter regelmæssigt, sådan som som vedtaget. Denne fælles evaluering blev gennemført i Canberra den 29. og 30. august 2013. Den fokuserede primært på aftalens gennemførelse og især på mekanismen til maskering af data samt overførslen af PNR-oplysninger om EU borgere og personer med ophold i EU til myndigheder i tredjelande, sådan som det er fastsat i de relevante artikler i aftalen og i overensstemmelse med den fælles erklæring fra EU og Australien om aftalen.

Den fælles evaluering var baseret på den metodologi, der er blevet anvendt ved tidligere fælles evalueringer af PNR med USA (2005, 2013) og Canada (2008). Første del af denne metodologi var et spørgeskema, som Europa-Kommissionen sendte til ACBPS forud for den fælles evaluering. ACBPS besvarede spørgeskemaet skriftligt forud for den fælles evaluering. Anden del var et besøg af EU-holdet hos ACBPS Passenger Analysis Unit. Tredje del var et møde mellem repræsentanter for ACBPS, Australian Department of Foreign Affairs and Trade, Office of the Australian Information Commissioner, Australian Privacy Commissioner og EU-holdet, hvor man havde en nærmere drøftelse af aftalens gennemførelse.

Forud for den fælles evaluering gav ACBPS EU-holdet en detaljeret dokumentation over ACBPS´ behandling af PNR-oplysninger, herunder en ramme for PNR-kontrol, hvor der var en komplet liste over automatiserede systemer og manuelle kontroller til behandlingen af PNR-oplysninger, andre interne driftsdokumenter, en konsekvensanalyse vedrørende beskyttelse af PNR-oplysninger og de seneste revisionsrapporter fra Office of the Australian Privacy Commissioner.

EU-holdet fastslog, at Australien fuldt ud har gennemført aftalen på line med de deri fastsatte betingelser. Australien overholder sine forpligtelser hvad angår sikkerhedsforanstaltningerne til databeskyttelse i aftalen og behandler PNR-oplysninger i overensstemmelse med betingelserne i aftalen. Australien behandler ikke følsomme oplysninger fra PNR-oplysninger, der er erhvervet i henhold til aftalen, og forsøger aktivt yderligere at forbedre den automatiserede identifikation og sletning af følsomme oplysninger. Med den meget målrettede måde, som Australien vurderer PNR-oplysninger på i forhold til risikoindikatorer, bliver adgangen til personoplysninger begrænset. Behandlingen af PNR-oplysninger i henhold til aftalen er genstand for et strengt uafhængigt opsyn foretaget af Office of the Australian Information Commissioner.

Australien fortjener ros for den måde, som den anvender PNRGOV “push”-metoden på. Selv om det ligger uden for aftalens anvendelsesområde, er det positivt, at Australien har udvidet anvendelsen af "push"-metoden til at omfatte alle luftfartsselskaber, som ikke er omfattet af aftalen. Desuden er Australien foregangsmand i udvikling og fremme af PNRGOV-standardmeddelelsesformatet i hele verden og forsøger at samarbejde med enkelte luftfartsselskaber og inden for rammerne Verdenstoldorganisationen (WCO), Organisationen for International Civil Luftfart (ICAO) og Den Internationale Luftfartssammenslutning (IATA).

Begge parter har til hensigt at kombinere den næste fælles evaluering af aftalen med evalueringen af aftalen midt i 2016.

Hvad angår de spørgsmål, der skal arbejdes videre med, så kræver samarbejdet om retshåndhævelse baseret på delingen af analytisk information, der er hentet fra PNR-oplysninger, større opmærksomhed. Australien anmodes om at øge sine bestræbelser på at sikre gensidighed og aktivt at dele analytisk informaton, der er hentet fra PNR-oplysninger, med medlemsstaterne og i givet fald med Europol og Eurojust. Samtidig bør modtagere af sådan information på EU's side give passende feedback til ACBPS om, hvordan denne information anvendes, og hvilke resultater der er opnået. Australien anmodes også om at indføre en rapporteringsmekansime, således at det bliver muligt for Australien at underrette medlemsstaterne om, hvorvidt PNR-oplysninger, der er modtaget i henhold til aftalen, eller analytisk information indeholdende sådanne oplysninger, bliver delt med et tredjeland. Desuden bør Australien fortsætte med at sikre, at de sikkerhedsforanstaltninger, der er anført i aftalen, også bliver udvidet til at omfatte udledte PNR-oplysninger, som deles med andre områder af ACBPS eller andre australske offentlige myndigheder.

Uanset artikel 24, stk. 4, om en fælles evaluering af aftalen senest fire år efter dens ikrafttræden viste en indledende vurdering af spørgsmålet om, hvorvidt PNR tjener som understøttelse for bekæmpelse af terrorisme og anden grænseoverskridende grov kriminalitet, at behandlingen af PNR-oplysninger gav ACBPS mulighed for at foretage effektive risikovurderinger inden afgang for alle passagerer op til 72 timer inden afgang. ACBPS behandler PNR-oplysninger for at vurdere passageroplysninger efter helt bestemte regler, som kan omfatte adskillige risikoindikatorer. I tilfælde af at vurderingen med risikoindikatorer viser, at der kan være et forhøjet risikopotentiale hos en rejsende, bliver PNR-oplysningerne viderebehandlet af en analytiker sammen med anden information om retshåndhævelse for at fastslå, om der er forhøjet risiko forbundet med en rejsende, således at der kan gribes ind over for sådanne rejsende ved deres ankomst. Ved en tidlig identifikation af passagerer, som der er en forhøjet risiko forbundet med, vil ACBPS kunne forberede de fornødne foranstaltninger til ankomsten og bedre målrette deres indgriben, og samtidig bliver lovligt rejsende udsat for mindst mulig indgriben. Ifølge ACBPS er analysen af PNR-oplysninger sammen med anden information af afgørende betydning, hvis ACBPS forud for ankomsten skal kunne identificere rejsende med et forhøjet risikopotentiale i forbindelse med bekæmpelse af terrorisme, narkotikahandel, identitetssvindel, menneskehandel og anden grov grænseoverskridende kriminalitet. ACBPS har givet eksempler på, hvordan PNR bliver anvendt.

Rapporten om den fælles evaluering, som følger med nærværende rapport har tre kapitler. Kapitel 1 giver en oversigt over bagrunden for evalueringen og over formålet med og de proceduremæssige aspekter af evalueringen. Kapitel 2 viser de vigtigste resultater af den fælles evaluering. Dette kapitel er suppleret med bilag A, som indeholder spørgeskemaet og ACBPS' svar herpå. Endelig viser kapitel 3 de samlede konklusioner af evalueringen. I bilag B er der en liste over sammensætningen af EU-holdet og det australske hold, som gennemførte hele evalueringen. Eksemplerne fra ACBPS om brugen af PNR-oplysninger i Australien er vist i bilag C.